
Néhány percnyi élet büntetőjogi „értéke”

    Dolgozatom kutatási témája a tizennegyedik életévét be nem töltött személy sérelmére elkövetett emberölés minősített esetén belül specifikusan az újszülöttek ellen elkövetett emberölés.

    A tanulmány középpontjában álló bűncselekmény komplex illetve kényes, ezzel összefüggésben megosztó jellegét tükrözi, hogy mind a jelenlegi, mind a korábbi szabályozás vonatkozásában számos kritika és bírálat fogalmazódott meg. Az újszülöttek közvetlen szülést követő megölése az egyéb minősített esetek megvalósulásának és felderítési arányához képest csekély, azonban a bűncselekmény megosztó mivoltát eredményezi az elkövetés hátterében álló okok mélyebb vizsgálata, melyek mind jogi, mind pszichológiai szempontból meghatározóak. Dolgozatom célja egyfajta preventív jelleggel bemutatni, ezáltal felhívni a figyelmet a bűncselekmény hátterében álló kiváltó okokra, az elkövetői helyzetre, ezzel szoros összefüggésben a közvetlen környezet megkérdőjelezhető szerepére.

    Dolgozatom középpontjában saját „kutatáson” alapuló vizsgálat áll, mely során a témához kapcsolódó nyomozati akták elemzése segítségével betekintést nyertem a bűncselekmény felderítési és bizonyítási nehézségeibe. A Kalocsai Fegyház és Börtönben újszülöttjük megölése, illetve halála miatt letöltendő szabadságvesztésre ítélt női fogvatartottakkal folytatott személyes beszélgetések során ismerkedtem meg közelebbről a fent említett bűncselekménnyel, az elkövetők helyzetével, igazolva ezáltal a kérdéskör komplexitását, kiegészítve a témakörhöz kapcsolódó szakirodalmak nélkülözhetetlen elméleti alapjainak tanulmányozásával. 



